Kriminaliteten blandt mænd - der er efterkommere af indvandrere fra ikke-vestlige lande - er igen høj.

Det viser nye tal fra Danmarks Statistik.

Ifølge rapporten er deres kriminalitetsniveau 152 procent højere end hos hele den mandlige befolkning. Et tal, der er svagt stigende i forhold til året før.

Den triste statistik gør sig også gældende på færdselsområdet og særlovsområdet, der blandt andet dækker over våbenloven og loven om euforiserende stoffer.

Mandlige efterkommere fra ikke-vestlige lande har dermed de højeste indeks på alle lovområder i 2014.

Læs også : Vold og selvmordsforsøg er mere udbredt blandt indvandrere

Aydin Soei er sociolog og forfatter til flere bøger om unge med indvandrerbaggrund. Han kalder tallene alarmerende, og han peger især på to årsager.

- Der er et uddannelsesmæssigt underskud blandt etniske minoriteter, og det smitter af på tilknytningen til arbejdsmarkedet. Mange bor i udsatte områder, og her er der en tendens til, at flere ser sig selv som modborgere, siger han.

Forskellen er især tydelig, hvis man ser på gruppen af mænd, der står uden for arbejdsstyrken.